Estonia-turmaa tutkinut asiantuntija pitää käsittämättömänä, että laivat risteilivät keskiviikkona vaarallisissa ennätysaalloissa.

Itämerellä rikottiin aallonkorkeusennätyksiä historiallisessa myrskyssä, mutta laivat risteilivät silti.

Estonian turman aaltoja ja virtauksia tutkinut Kai Myrberg ihmettelee miksi laivayhtiöt sallivat liikenteen jatkua.

Myrberg muistuttaa, että Estonian turmayönä aallot olivat lastenleikkiä verrattuna tämänviikkoiseen talvimyrskyyn.

Hurjat aallot sivusivat ennätyslukemia eli 15 metriä keskiviikkona ja torstaina riehuneen myrskyn aikana. Se tiesi erikoisia sattumuksia: esimerkiksi kahden arvohevosen kuolemaa Silja Symphonylla. Kuva Silja Symphonysta vuodelta 2012. TALLINK SILJA

Estonia-tutkinnassa mukana ollut Ympäristökeskuksen johtava tutkija Kai Myrberg ihmettelee, mikseivät laivayhtiöt jättäneet laivojaan satamaan vaan lähtivät merelle. IL-ARKISTO

Kaksi kuollutta hevosta, Hangossa yhteen törmänneet laivat, painauma Viking Graceen ja Silja Romantikan irronnut tutka-antenni.

Monta sattumusta saman vuorokauden aikana.

Syy poikkeukselliseen tapahtumaketjuun löytyy Ilmatieteen laitoksen tiedotteesta: Suomessa raivosi keskiviikon ja torstain välisenä yönä historiallinen talvimyrsky.

- Talvimyrsky on riepotellut lounaisia merialueita, jossa merkitsevä aallonkorkeus on ylittänyt 8 metriä. Korkein yksittäinen aalto on tuolloin noin 15 metriä. Aallonkorkeudet sivuavat aiempaa ennätystä, Ilmatieteen laitos kertoi tiedotteessaan.

Käsittämätöntä

Laivoja myrskytuuli ei kuitenkaan pysäyttänyt.

Esimerkiksi Viking Linelta ja Tallink Siljalta vahvistettiin Iltalehdelle, että päätökset mahdollisista muutoksista tehdään jokaisen laivan kohdalla aina erikseen.

- Tilanteet muuttuvat. Esimerkiksi Silja Symphony voi jättää Ahvenanmaan välistä yöllä, mutta Silja Serenade saattaa päästä sinne vaikka parin tunnin kuluttua. Tuuli voi tyyntyä, Tallink Siljan viestintäjohtaja Marika Nöjd sanoo Iltalehdelle.

Keskiviikon ja torstain välisenä yönä laivat olisi kuitenkin pitänyt jättää satamaan, pohtii Ympäristökeskuksen johtava tutkija Kai Myrberg.

- Minua ihmetyttää, miten laivayhtiöt kehtasivat lähteä merelle, vaikka myrsky oli ennustettu. Ilmatieteen laitos ennusti myrskyn ja silti isot laivayhtiöt lähtivät uhmaamaan ihmisten henkiä tuonne merelle. Se on mielestäni käsittämätöntä.

Kovemmat aallot

Myrberg oli kirjoittamassa kolmen muun tutkijan kanssa Estimated Wave Conditions and Currents during the last Voyage of M/S Estonia -raporttia, jossa käydään läpi aaltoja ja virtauksia myrsky-yönä 28. syyskuuta 1994. Samana yönä Estonian uppoaminen surmasi 852 ihmistä.

Myrbergin kirjoittama raportti on yksi osa-alue Estonian turmaa käsittelevässä loppuraportissa.

Myrberg muistuttaa, että Estonian turmayönä aallot olivat lastenleikkiä verrattuna tämänviikkoiseen talvimyrskyyn.

Estonian onnettomuusyönä merkitsevä aallonkorkeus oli noin 3,5-4,5 metriä. Keskiviikon ja torstain välisenä yönä merkitsevä aallonkorkeus oli aaltopoijujen mukaan noin 8,2 metriä.

Yksinkertaistaen merkitsevä aallonkorkeus tarkoittaa korkeutta, joka aallokolla on keskimäärin kokeneen merenkulkijan arvion mukaan.

Kun keskiviikon myrskyssä suurimmat aallot olivat noin 15-metrisiä, Estonian onnettomuusyönä ne olivat noin 12-metrisiä.

Estonian onnettomuusyönä myös myrskytuulet jäivät talvimyrskyn lukemista: kun hieman ennen Estonian uppoamista tuuli raivosi keskimäärin 20 metriä sekunnissa, nyt lukemat olivat keskimäärin yli 21 metriä sekunnissa.

Vaarallista

Myrberg ei väitä, että laivat olisivat voineet upota itsestään myrskyn voimasta. Aina tarvitaan jokin tekninen vika: Estonian kohtaloksi koitui keulavisiirin lukituslaitteiden ja saranoiden pettäminen.

- Verrattuna silloiseen onnettomuuteen, nyt laivat joutuivat huomattavasti kovempiin olosuhteisiin. Ei sitä voi väittää, että joku laiva nyt siellä uppoaisi, koska sittenhän siellä pitäisi olla joku vika, mutta se on vaarallista: vaikka laivalle ei mitään kävisi, niin ihmiset voivat loukkaantua, kaatua ja saada tavaroita päälleen.

Myrberg myös ihmettelee, miten hiljaa laivayhtiöt ovat olleet talvimyrskystä tähän mennessä.

- Ne ovat varmasti yrittäneet pitää matalaa profiilia ja toivoneet, että tulee joku uutinen Juha Sipilästä tai muuta, Myrberg pohtii.